ผู้ขับรถแท็กซี่ แห่ปรับจูนมิเตอร์ปรับอัตราค่าโดยสารใหม่ ที่สถานีกลางกรุงเทพอภิวัฒน์ในวันแรกอย่างหนาแน่น
นายจิรุตม์ วิศาลจิตร อธิบดีกรมการขนส่งทางบก  กล่าวภายหลังลงพื้นที่ตรวจจุดอำนวยความสะดวกให้ผู้ขับรถแท็กซี่นำมิเตอร์ปรับจูนมาตรค่าโดยสาร ณ สถานีกลางบางซื่อ (สถานีกลางกรุงเทพอภิวัฒน์) ว่า ในวันนี้(16 ม.ค.) เป็นวันแรกที่ประกาศปรับอัตราค่าโดยสารรถแท็กซี่ในเขตกรุงเทพมหานคร มีผลบังคับใช้ โดยร่วมมือกับ 4 บริษัทเอกชนจากทั้งหมดกว่า 10 บริษัท มาอำนวยความสะดวกสำหรับผู้ขับแท็กซี่ในการปรับจูนมิเตอร์ในอัตราค่าโดยสารใหม่ ให้ถูกต้องก่อนจะนำรถออกไปให้บริการประชาชน สำหรับภาพรวมมีผู้ขับรถแท็กซี่ส่วนบุคคล มาต่อคิวเพื่อรอรับบริการปรับจูนมิเตอร์ตั้งแต่ช่วงเช้า ส่งผลให้เกิดปัญหาการอคอยนานจากระบบปรับจูนขัดข้องแต่ได้ดำเนินการแก้ไขปัญหาเป็นที่เรียบร้อยแล้ว ทั้งนี้ กรมการขนส่งทางบก จะนำเครื่องซีลตะกั่วมิเตอร์ มาเพิ่มในการให้บริการอีก 2 เครื่องจากเดิมที่มีอยู่แล้ว 4 เครื่อง รวมเป็น 6 เครื่อง เพื่อให้เกิดความรวดเร็วมากขึ้น โดยประเมินว่า จะสามารถดำเนินการปรับจูนมิเตอร์ใหม่ทั้งระบบที่มีอยู่ในระบบการจัดเก็บภาษี 72,000 คัน จากทั้งหมด 80,000 คัน ให้แล้วเสร็จก่อนวันที่ 28 กุมภาพันธ์นี้2566 ซึ่งการปรับขึ้นอัตรามิเตอร์ในครั้งนี้จะทำให้ผู้ขับรถแท็กซี่มีรายได้ะเพิ่มขึ้นเฉลี่ย 180 บาทต่อคันต่อวัน จากเดิมที่มีรายได้เฉลี่ย 1,000 บาทต่อวันสำหรับการปรับจูนมิเตอร์ในครั้งนี้ แต่ละบริษัทจะต้องเรียกเก็บค่าปรับจูนมิเตอร์ประมาณ 300 - 350 บาทต่อคัน ซึ่งไม่เกินกว่าราคาที่กำหนดไว้เมื่อปี 2557 รถแท็กซี่ส่วนบุคคลสามารถมาปรับจูนมิเตอร์ได้ที่ ณ สถานีกลางบางซื่อ ได้ตั้งแต่เวลา 08.00 - 17.00 น. ให้บริการทุกวันจันทร์-วันเสาร์ ไปจนถึงวันที่ 28 กุมภาพันธ์นี้ สำหรับรถแท็กซี่ในระบบสหกรณ์ ผู้ขับรถแท็กซี่ต้องนำมิเตอร์ไปปรับจูนมาตรค่าโดยสารที่บริษัทผู้จำหน่ายมิเตอร์ให้ถูกต้องและนำมิเตอร์ที่ปรับจูนแล้วมาที่สำนักงานขนส่งกรุงเทพมหานครพื้นที่ 5 ส่วนตรวจสภาพรถ งานตรวจสภาพรถรับจ้างและรถอื่น อาคาร 4 เพื่อให้เจ้าหน้าที่ตรวจรับรองความถูกต้องและทำการซีลตะกั่วที่มิเตอร์ก่อนออกให้บริการประชาชน ซึ่งมิเตอร์ต้องอยู่ในสภาพสมบูรณ์ไม่ชำรุด บกพร่อง และหลังการปรับจูนกรมการขนส่งทางบกได้จัดเจ้าหน้าที่ให้บริการตรวจสอบรับรองความถูกต้องของมิเตอร์ตามที่กฎหมายกำหนด ณ สถานีกลางบางซื่อ สำหรับมิเตอร์นอกจาก 4 ยี่ห้อดังกล่าว หลังจากนำมิเตอร์ปรับจูนที่บริษัทผู้จำหน่ายมิเตอร์แล้ว สามารถนำมิเตอร์มารับรองความถูกต้องอย่างไรก็ตาม กรมการขนส่งทางบก  เน้นย้ำให้ผู้ขับรถแท็กซี่ต้องพัฒนาคุณภาพในการให้บริการประชาชน ไม่ปฏิเสธผู้โดยสาร หรือไม่ฉวยโอกาสเอาเปรียบผู้ใช้บริการในการเก็บค่าโดยสารเกินจากมิเตอร์ รวมถึงให้ปฏิบัติตามกฎหมายว่าด้วยรถยนต์และกฎหมายว่าด้วยการจราจรทางบกอย่างเคร่งครัด ทั้งนี้การปรับอัตราค่าโดยสาร ในครั้งนี้ เพื่อให้เกิดความเหมาะสมและเป็นธรรม หลังจากไม่ได้ปรับอัตราค่าโดยสารมาแล้วกว่า 8 ปี โดยกรมการขนส่งทางบกจะนำระบบตัดแต้มรถโดยสารสาธารณะมาใช้ควบคุมและกำกับคุณภาพการให้บริการ เพื่อเพิ่มประสิทธิภาพของการให้บริการของรถแท็กซี่และดำเนินการลงโทษผู้ฝ่าฝืนขั้นสูงสุด ซึ่งมีโอกาสถูกพักใช้หรือเพิกถอนใบอนุญาตขับรถได้